Predkladacia správa

      Problematika uznania tokajských vín pochádzajúcich zo Slovenskej tokajskej vinohradníckej oblasti sa rieši už takmer 40 rokov. Po prvý krát v roku 1965 bolo zvolané rokovanie z iniciatívy MĽR, na ktorom sa začala spochybňovať existencia Tokajskej vinohradníckej oblasti na Slovensku. Od vtedy až po dnes sa uskutočnili desiatky rokovaní, ktoré nepriniesli žiadne konkrétne výsledky, resp. právne relevantné výstupy.

      Keďže vstupom Slovenskej republiky a Maďarskej republiky do Európskej únie je nevyhnutné doriešiť problematiku uznania tokajských vín pochádzajúcich zo Slovenska, posledné rokovania sa museli zintenzívniť, aby mohlo  prísť k vzájomnej dohode.

      Navrhovaná dohoda predstavuje kompromis, ktorý  je pre Slovenskú republiku po desiatkach rokov neúspešných rokovaní prijateľný.  Úspechom je, že Maďarská republika konečne oficiálne uznala, že tokajská vinohradnícka oblasť leží na území oboch štátov. Kompromisom pre Slovenskú republiku je delimitovanie plochy na výmeru 565 ha  a upustenie od výroby tokajského výberu 2-putňového.

      Napriek uvedenému ústupu z pôvodných pozícií, navrhujeme, aby predkladaná dohoda bola schválená, čím by sa zavŕšilo dlhoročné úsilie  Slovenskej republiky o uznanie tokajských vín pochádzajúcich z jej teritória.

      Rozšírenie produkčných obrábaných pozemkov z 375 ha na 565 ha znamená investície do vinohradníctva približne 190 mil. Sk.

      Vytvorenie možných pracovných príležitostí predstavuje 100 stálych a následne aj sezónnych pracovníkov.

      V neposlednom rade sa týmto otvorí možnosť usporiadania teritória v súvislosti so zápisom do svetového kultúrneho dedičstva UNESCO.